Il-Forzi Armati ta’ Malta (FAM) illum kienu nvoluti f’operazzjoni ta’ tindif fil-bajja tal-Imġiebaħ, limiti ta’ Selmun. Transport Malta talbet l-assistenza tal-FAM minħabba l-aċċess limitat għall-bajja mill-art u huma biss il-FAM permezz tal-bċejjeċ tal-baħar tagħhom li setgħu jassistu f’din l-operazzjoni ta’ tindif biex ikunu protetti l-ekosistemi delikati li hemm fiż-żona. Il-ħidma tal-FAM involviet membri tal-armata li manwalment neħħew il-ħmieġ u l-alka li nġabar fuq il-bajja bl-għajnuna tal-ħaddiema mit-taqsima tat-tindif. L-użu ta’ makkinarju ma kienx possibli minħabba l-impatt ħażin li kien iħalli fuq l-ambjent tal-inħawi.